## Pravilnik o učestalosti službenih kontrola i visini nak­nada za službene kontrole

### NN 39/2009 (31.3.2009.), Pravilnik o učestalosti službenih kontrola i visini nak­nada za službene kontrole

39 31.03.2009 Pravilnik o učestalosti službenih kontrola i visini nak­nada za službene kontrole

MINISTARSTVO POLJOPRIVREDE, RIBARSTVA I RURALNOG RAZVOJA

895

Na temelju članka 73. stavka 8. i članka 116. stavka 7. Zakona o veterinarstvu (»Narodne novine«, broj 41/07 i 155/08) te članka 78. stavka 2. Zakona o hrani (»Narodne novine«, broj 46/07 i 155/08), ministar poljoprivrede, ribarstva i ruralnog razvoja donosi

PRAVILNIK

O UČESTALOSTI SLUŽBENIH KONTROLA I VISINI NAKNADA ZA SLUŽBENE KONTROLE

Područje primjene

Članak 1.

Ovim se Pravilnikom propisuje učestalost službenih kontrola i visina naknada za provedbu službenih kontrola u objektima u poslovanju s hranom životinjskog podrijetla i objektima u poslovanju s nusproizvodima životinjskog podrijetla koji nisu namijenjeni prehrani ljudi (u daljnjem tekstu: objekti) te visina naknada za veterinarski pregled pošiljaka u objektima u poslovanju s hranom za životinje prilikom uvoza i izvoza.

Pojmovnik

Članak 2.

Pojmovi koji se koriste u ovome Pravilniku imaju sljedeće značenje:

1. Dnevno radno vrijeme je radno vrijeme u trajanju od 8 sati;

2. Kontrola trgovinskih dokumenata je kontrola trgovinskih dokumenata u svrhu utvrđivanja sljedivosti hrane, hrane za životinje i nusproizvoda životinjskog podrijetla koji nisu za prehranu ljudi (u daljnjem tekstu: nusproizvodi);

3. Kontrolno tijelo je akreditirana ovlaštena veterinarska organizacija na koju je nadležno tijelo prenijelo određene poslove službenih kontrola;

4. Mjesto prispijeća pošiljke je prvo mjesto prispijeća pošiljke na područje Republike Hrvatske, nakon graničnog prijelaza, a prije stavljanja u promet ili korištenja;

5. Nadležno tijelo je Ministarstvo poljoprivrede, ribarstva i ruralnog razvoja;

6. Noćni rad je rad u vremenu između 22 sata uvečer i 6 sati ujutro sljedećeg dana;

7. Pčelinji proizvodi su med, med u saću, matična mliječ, pelud i propolis;

8. Pošiljka je pošiljka u skladu s člankom 2. točkom 26. Zakona o veterinarstvu;

9. Velika klaonica:

– za meso kopitara, papkara i nojeva je klaonica koja godišnje zakolje više od 1 000 grla životinja;

– za meso peradi i lagomorfa je klaonica koja godišnje zakolje više od 150 000 komada peradi ili kunića;

10. Veliki objekt za rasijecanje mesa je objekt u koji se godišnje unosi više od 250 t mesa;

11. Veliki objekt za preradu mesa je objekt koji godišnje proizvodi više od 250 t mesnih proizvoda;

12. Veliki objekt za proizvodnju mljevenog mesa, mesnih pripravaka i strojno otkoštenog mesa je objekt u koji se godišnje unosi više od 250 t mesa;

13. Veliki objekt za preradu mlijeka je objekt u koji se godišnje unosi više od 500.000 l mlijeka.

Članak 3.

Visina naknada iz ovoga Pravilnika, u skladu s Prilogom V. Pravilnika o službenim kontrolama koje se provode radi verifikacije postupanja u skladu s odredbama propisa o hrani i hrani za životinje, te propisa o zdravlju i zaštiti životinja (»Narodne novine«, broj 99/07), određena je na temelju sljedećih kriterija:

– plaće osoba koje sudjeluju u službenim kontrolama,

– troškovi osoba koje sudjeluju u službenim kontrolama uključujući prostor, alat, opremu, izobrazbu, putne i slične troškove,

– troškovi laboratorijske analize i uzorkovanja.

Visina naknada za službene kontrole u objektima za klanje

Članak 4.

Visina naknade za obavljeni veterinarski pregled životinja pri klanju te obradi trupova slobodnoživuće i divljači iz uzgoja, uzimajući u obzir vrstu životinja, iznosi:

|  |  |  |
| --- | --- | --- |
| (a) | goveda: |  |
| – | govedo 6 mjeseci starosti ili više (do 10 komada dnevno) | 40,00 kn po životinji |
| – | govedo 6 mjeseci starosti ili više (11 komada dnevno ili više) | 35,00 kn po životinji |
| – | tele do 6 mjeseci starosti (do 10 komada dnevno) | 26,00 kn po životinji |
| – | tele do 6 mjeseci starosti (11 komada dnevno ili više) | 20,00 kn po životinji |
| – | u slučaju pretrage na GSE pojedinačna cijena uvećava se za | 10,00 kn po životinji |
| (b) | kopitari | 35,00 kn po životinji |
| (c) | divljač (odstrijeljena slobodnoživuća divljač i divljač uzgojena za klanje): | |
| – | krupna | 25,00 kn po životinji |
| – | sitna | 10,00 kn po životinji |
| – | pernata | 5,00 kn po životinji |
| – | u slučaju pretrage na trihinelu pojedinačna cijena uvećava se za 8,00 kn po životinji | |
| (d) | svinje: |  |
| – | do 3 mjeseca starosti (do 100 komada dnevno) | 14,00 kn po životinji |
| – | do 3 mjeseca starosti (101 komad dnevno ili više) | 11,00 kn po životinji |
| – | – 3 mjeseca starosti ili više (do 10 komada dnevno) | 35,00 kn po životinji |
| – | 3 mjeseca starosti ili više (11 do 50 komada dnevno) | 30,00 kn po životinji |
| – | 3 mjeseca starosti ili više (51 do 100 komada dnevno) | 20,00 kn po životinji |
| – | 3 mjeseca starosti ili više (101 komad dnevno ili više) | 16,00 kn po životinji |
| (e) | ovce i koze: |  |
| – | sve kategorije | 10,00 kn po životinji |
| (f) | perad i kunići: |  |
| – | perad roda Gallus ili biserka (do 2 000 komada dnevno) | 0,35 kn po životinji |
| – | perad roda Gallus ili biserka (od 2 001 do 10 000 komada dnevno) | 0,24 kn po životinji |
| – | perad roda Gallus ili biserka (od 10 001 do 50 000 komada dnevno) | 0,16 kn po životinji |
| – | perad roda Gallus ili biserka (50 001 ili više komada dnevno) | 0,06 kn po životinji |
| – | patke i guske | 0,60 kn po životinji |
| – | purani | 1,00 kn po životinji |
| – | kunići | 0,45 kn po životinji |
| (g) | nojevi | 30,00 kn po životinji |

Poslovi pri provođenju službenih kontrola

Članak 5.

Tijekom provođenja službenih kontrola obavljaju se sljedeći poslovi:

(a) U klaonicama:

– provjera načina praćenja kritičnih kontrolnih točaka (KKT) i evidencija,

– kontrola gotovih proizvoda i uvjeta čuvanja,

– provjera dobre higijenske prakse,

– kontrola trgovinskih dokumenata,

– provjera postupanja sukladno propisima o dobrobiti životinja,

– provjera postupanja sukladno propisima o nusproizvodima i, ako je potrebno, specifičnom rizičnom materijalu (SRM);

(b) U objektima za rasijecanje mesa, proizvodnju mesnih proizvoda, mljevenog mesa, mesnih pripravaka i strojno otkoštenog mesa:

– provjera sirovine,

– provjera načina praćenja KKT i evidencija,

– kontrola gotovih proizvoda i uvjeta čuvanja,

– provjera dobre higijenske prakse,

– kontrola trgovinskih dokumenata,

– provjera identifikacijskih oznaka,

– provjera postupanja sukladno propisima o nusproizvodima;

(c) U objektima za skladištenje hrane životinjskog podrijetla, veletržnicama, objektima za prepakiravanje hrane životinjskog podrijetla te pakirnim centrima za jaja, otpremnim centrima i centrima za pročišćavanje živih školjkaša, objektima za žabe i puževe, objektima za proizvodnju topljene životinjske masti i čvaraka, objektima za obradu želudaca, mjehura i crijeva te objektima za proizvodnju želatine i kolagena:

– provjera sirovina,

– provjera načina praćenja KKT i evidencija,

– kontrola gotovih proizvoda i uvjeta čuvanja,

– provjera dobre higijenske prakse,

– kontrola trgovinskih dokumenata,

– provjera zdravstvenih ili identifikacijskih oznaka,

– provjera postupanja sukladno propisima o nusproizvodima;

(d) U odobrenim plovilima i objektima za preradu proizvoda ribarstva:

– provjera sirovina,

– provjera načina praćenja KKT i evidencija o utvrđenom,

– kontrola gotovih proizvoda i uvjeta čuvanja,

– provjera dobre higijenske prakse,

– kontrola trgovinskih dokumenata,

– provjera identifikacijskih oznaka,

– provjera postupanja sukladno propisima o nusproizvodima;

(e) U objektima za preradu mlijeka:

– provjera sirovina,

– provjera načina praćenja KKT i evidencija,

– kontrola gotovih proizvoda i uvjeta čuvanja,

– provjera dobre higijenske prakse,

– kontrola trgovinskih dokumenata,

– provjera zdravstvenih oznaka,

– provjera postupanja sukladno propisima o nusproizvodima;

(f) U objektima za preradu jaja:

– provjera sirovina,

– provjera načina praćenja KKT i evidencija,

– kontrola gotovih proizvoda i uvjeta čuvanja,

– provjera dobre higijenske prakse,

– kontrola trgovinskih dokumenata;

(g) U odobrenim objektima za obradu pčelinjih proizvoda:

– provjera sirovina,

– kontrola gotovih proizvoda i uvjeta čuvanja,

– provjera dobre higijenske prakse;

(h) U objektima odobrenim pod posebnim uvjetima i registriranim objektima pod nadležnošću veterinarske inspekcije:

– provjera sirovina,

– kontrola gotovih proizvoda i uvjeta čuvanja,

– provjera dobre higijenske prakse;

(i) U objektima za sakupljanje nusproizvoda:

– provjera načina praćenja KKT i evidencija,

– kontrola uvjeta čuvanja,

– provjera dobre higijenske prakse,

– kontrola trgovinskih dokumenata;

(j) U objektima za preradu nusproizvoda:

– provjera načina praćenja KKT i evidencija,

– provjera dobre higijenske prakse,

– kontrola trgovinskih dokumenata,

– provjera postupanja sukladno propisima o nusproizvodima.

2) Poslovi provjere sirovina i kontrole gotovih proizvoda iz stavka 1. ovoga članka ne obuhvaćaju uzimanje uzoraka.

Učestalost i vrijeme provođenja službenih kontrola

Članak 6.

1) Učestalost, odnosno vrijeme potrebno za provođenje službenih kontrola iz članka 5. ovoga Pravilnika određuje se sukladno utvrđenoj analizi rizika u pojedinim objektima od strane nadležnog tijela

2) Učestalost službenih kontrola:

1. U velikim klaonicama iz članka 5. točke (a) ovoga Pravilnika je:

– za objekte visokog rizika dva puta tjedno,

– za objekte srednjeg rizika jednom tjedno,

– za objekte malog rizika dva puta mjesečno;

1.1. Najduže vrijeme potrebno za obavljanje poslova iz članka 5. točke (a) ovoga Pravilnika u velikim klaonicama je 4 sata;

2. U ostalim klaonicama iz članka 5. točke (a) ovoga Pravilnika je:

– za objekte visokog rizika jednom tjedno,

– za objekte srednjeg rizika dva puta mjesečno,

– za objekte malog rizika jednom mjesečno;

2.1. Najduže vrijeme potrebno za obavljanje poslova iz članka 5. točke (a) ovoga Pravilnika u ostalim klaonicama je 2 sata;

3. U velikim objektima za rasijecanje mesa, proizvodnju mesnih proizvoda, mljevenog mesa, mesnih pripravaka i strojno otkoštenog mesa iz članka 5. točke (b) ovoga Pravilnika je:

– za objekte visokog rizika dva puta tjedno,

– za objekte srednjeg rizika jednom tjedno,

– za objekte malog rizika dva puta mjesečno;

3.1. Najduže vrijeme potrebno za obavljanje poslova iz članka 5. točke (b) ovoga Pravilnika u velikim objektima za rasijecanje mesa, proizvodnju mesnih proizvoda, mljevenog mesa, mesnih pripravaka i strojno otkoštenog mesa je 3 sata;

4. U ostalim objektima za rasijecanje mesa, proizvodnju mesnih proizvoda, mljevenog mesa, mesnih pripravaka i strojno otkoštenog mesa iz članka 5. točke (b) ovoga Pravilnika je:

– za objekte visokog rizika jednom tjedno,

– za objekte srednjeg rizika dva puta mjesečno,

– za objekte malog rizika jednom mjesečno;

4.1. Najduže vrijeme potrebno za obavljanje poslova iz članka 5. točke (b) ovoga Pravilnika u ostalim objektima za rasijecanje mesa, proizvodnju mesnih proizvoda, mljevenog mesa, mesnih pripravaka i strojno otkoštenog mesa je 2 sata;

5. U objektima za skladištenje hrane životinjskog podrijetla, veletržnicama, objektima za prepakiravanje hrane životinjskog podrijetla te pakirnim centrima za jaja, otpremnim centrima i centrima za pročišćavanje živih školjkaša, objektima za žabe i puževe, objektima za proizvodnju topljene životinjske masti i čvaraka, objektima za obradu želudaca, mjehura i crijeva te objektima za proizvodnju želatine i kolagena iz članka 5. točke (c) ovoga Pravilnika je:

– za objekte visokog rizika dva puta mjesečno,

– za objekte srednjeg rizika jednom mjesečno,

– za objekte malog rizika jednom svaka tri mjeseca;

5.1. Najduže vrijeme potrebno za obavljanje poslova iz članka 5. točke (c) ovoga Pravilnika je 2 sata;

6. U odobrenim plovilima i objektima za preradu proizvoda ribarstva iz članka 5. točke (d) ovoga Pravilnika je:

– za objekte visokog rizika jednom tjedno,

– za objekte srednjeg rizika dva puta mjesečno,

– za objekte malog rizika jednom mjesečno;

6.1. Najduže vrijeme potrebno za obavljanje poslova iz članka 5. točke (d) ovoga Pravilnika je 3 sata;

7. U velikim objektima za preradu mlijeka iz članka 5. točke (e) ovoga Pravilnika je:

– za objekte visokog rizika jednom tjedno,

– za objekte srednjeg rizika dva puta mjesečno,

– za objekte malog rizika jednom mjesečno;

7.1. Najduže vrijeme potrebno za obavljanje poslova iz članka 5. točke (e) ovoga Pravilnika u velikim objektima za preradu mlijeka je 3 sata;

8. U ostalim objektima za preradu mlijeka iz članka 5. točke (e) ovoga Pravilnika je:

– za objekte visokog rizika dva puta mjesečno,

– za objekte srednjeg rizika jednom mjesečno,

– za objekte malog rizika jednom svaka tri mjeseca;

8.1. Najduže vrijeme potrebno za obavljanje poslova iz članka 5. točke (e) ovoga Pravilnika u ostalim objektima za preradu mlijeka je 2 sata;

9. U objektima za preradu jaja iz članka 5. točke (f) ovoga Pravilnika je:

– za objekte visokog rizika dva puta tjedno,

– za objekte srednjeg rizika jedan puta tjedno,

– za objekte malog rizika dva puta mjesečno;

9.1. Najduže vrijeme potrebno za obavljanje poslova iz članka 5. točke (f) ovoga Pravilnika je 2 sata;

10. U odobrenim objektima za obradu pčelinjih proizvoda iz članka 5. točke (g) ovoga Pravilnika je:

– za objekte visokog rizika dva puta mjesečno,

– za objekte srednjeg rizika jednom mjesečno,

– za objekte malog rizika jednom svaka tri mjeseca;

10.1. Najduže vrijeme potrebno za obavljanje poslova iz članka 5. točke (g) ovoga Pravilnika je 2 sata;

11. U objektima odobrenim pod posebnim uvjetima i registriranim objektima u poslovanju s hranom pod nadležnošću veterinarske inspekcije iz članka 5. točke (h) ovoga Pravilnika je dva puta godišnje;

11.1. Najduže vrijeme potrebno za obavljanje poslova iz članka 5. točke (h) ovoga Pravilnika je 1 sat;

12. U objektima za sakupljanje nusproizvoda iz članka 5. točke (i) ovoga Pravilnika je jednom u dva mjeseca;

12.1. Najduže vrijeme potrebno za obavljanje poslova iz članka 5. točke (i) ovoga Pravilnika je 1 sat;

13. U objektima za preradu nusproizvoda iz članka 5. točke (j) ovoga Pravilnika je jednom mjesečno;

13.1. Najduže vrijeme potrebno za obavljanje poslova iz članka 5. točke (j) ovoga Pravilnika je 2 sata.

3) Ukoliko je objekt istovremeno odobren za više djelatnosti navedenih u stavku 2. ovoga članka, službene kontrole obuhvaćaju sve djelatnosti unutar istog objekta, a učestalost se određuje na temelju djelatnosti koja se analizom rizika obavlja najučestalije.

4) Provođenje službenih kontrola u skladu s člankom 5. točkom (a) ovoga Pravilnika te stavkom 2. točkama 1. i 2. ovoga članka ne isključuje obavljanje veterinarskog pregleda propisanog člankom 4. ovoga Pravilnika.

5) Nadležno tijelo može odlučiti o povećanju učestalosti službenih kontrola iz ovoga članka u objektima u kojima se tijekom nadzora utvrde nesukladnosti u provedbi preventivnog postupka samokontrole razvijenog u skladu s načelima sustava HACCP-a.

Nesukladnosti tijekom provođenja službene kontrole

Članak 7.

U slučaju utvrđivanja nesukladnosti tijekom provođenja službene kontrole u objektu osoba koja provodi kontrole obvezna je o navedenom odmah izvijestiti mjesno nadležnog državnog veterinarskog inspektora.

Visina naknade za službene kontrole

Članak 8.

Visina naknade za provedenu službenu kontrolu u objektima iz članaka 5. i 6. ovoga Pravilnika iznosi 295,00 kn po utrošenom satu.

Izvozna pošiljka hrane životinjskog podrijetla

Članak 9.

Veterinarski pregled izvoznih pošiljaka hrane životinjskog podrijetla iz odobrenih objekata, koji uključuje i postupanje s izvoznim certifikatima, iznosi 150,00 kn po pošiljci.

Uvozna pošiljka hrane životinjskog podrijetla

Članak 10.

1) Veterinarski pregled uvoznih pošiljaka hrane životinjskog podrijetla, koji uključuje i postupanje s uvoznim certifikatima, iznosi 200,00 kn po pošiljci;

2) Ukoliko veterinarski pregled iz stavka 1. ovoga članka uključuje i uzorkovanje odnosne pošiljke, a sukladno rješenju kojim se utvrđuju veterinarski uvjeti za uvoz pošiljke, naknada iz stavka 1. ovoga članka uvećava se za 100,00 kn.

Hrana za životinje

Članak 11.

1) Visina naknade za obavljeni veterinarski pregled hrane za životinje životinjskog podrijetla ili hrane za životinje koja sadrži sastojke životinjskog podrijetla prilikom uvoza pošiljke u Republiku Hrvatsku na mjestu prispijeća pošiljke iznosi:

(a) 200,00 kn po pošiljci, za dokumentacijski i identifikacijski pregled pošiljke, bez obzira na masu,

(b) 100,00 kn po pošiljci, za fizički pregled pošiljke (obavljanje uzorkovanja sadržaja pošiljke, bez obzira na broj uzoraka i slanje na pretragu kada je to navedeno u ZVDU).

2) Visina naknade za obavljeni veterinarski pregled hrane za životinje prilikom izvoza i izdavanje certifikata iznosi 150,00 kn po pošiljci, što uključuje dokumentacijski i identifikacijski pregled, te izdavanje certifikata.

3) Visina naknade za obavljeni veterinarski pregled hrane za životinje neživotinjskog podrijetla prilikom uvoza pošiljke u Republiku Hrvatsku na mjestu prispijeća pošiljke iznosi:

– do 25 t 35,00 kn po pošiljci,

– 25 t ili više 55,00 kn po pošiljci;

što uključuje dokumentacijski i identifikacijski pregled pošiljke.

4) Ukoliko veterinarski pregled iz stavka 3. ovoga članka uključuje i uzorkovanje odnosne pošiljke, a sukladno rješenju kojim se utvrđuju veterinarski uvjeti za uvoz pošiljke, naknada iz stavka 1. ovoga članka uvećava se za 100,00 kn.

5) Osoba koja obavlja veterinarski pregled pošiljaka iz uvoza hrane za životinje dužna je o obavljenim veterinarskim pregledima dostaviti mjesečno izvješće u skladu s obrascem iz Priloga II. ovoga Pravilnika nadležnoj ispostavi veterinarskog ureda, do 15. u mjesecu za prethodni mjesec.

Troškovi prijevoza

Članak 12.

1) Uz naknade propisane odredbama ovoga Pravilnika naplaćuju se troškovi prijevoza od radnog mjesta osobe koja obavlja službenu kontrolu do objekta u kojem se obavlja veterinarski pregled odnosno službena kontrola u iznosu od 2,00 kn po prijeđenom kilometru.

2) Odredbe stavka 1. ovoga članka u odnosu na klaonice ne primjenjuju se ako osoba obavlja službene kontrole tijekom punog radnog vremena u jednom objektu.

Uvećanje naknada

Članak 13.

Naknade propisane člancima 4., 9., 10. i 11. ovoga Pravilnika uvećavaju se za 50% ako se veterinarski pregled na zahtjev stranke mora obaviti nedjeljom i u dane državnih blagdana, te u slučaju noćnog rada.

Obračun i naplata naknada

Članak 14.

1) Naknade propisane odredbama ovoga Pravilnika obračunavaju se i naplaćuju jedanput mjesečno, do 10. u mjesecu, za protekli mjesec, u kojem roku se mora ispostaviti račun za obavljene veterinarske preglede i službene kontrole.

2) Na temelju svih računa iz stavka 1. ovoga članka, sastavlja se mjesečni obračun naknada za obavljene veterinarske preglede i službene kontrole u skladu s Prilogom I. ovoga Pravilnika i dostavlja se nadležnom tijelu, do 15. dana u mjesecu za prethodni mjesec.

Članak 15.

Nakon provedene službene kontrole iz članka 5. ovoga Pravilnika sastavlja se izvješće o provedenoj službenoj kontroli u skladu s Prilogom III. ovoga Pravilnika, a primjerak navedenog izvješća ostaje u objektu.

Članak 16.

Rok za plaćanje ispostavljenih računa za naknade propisane odredbama ovoga Pravilnika je 15 dana od dana primitka računa.

Prijelazne i završne odredbe

Članak 17.

1) Do uspostave sustava obavljanja službenih kontrola od strane službenih veterinara i kontrolnih tijela, pojedine poslove službenih kontrola mogu obavljati i ovlašteni veterinari ovlaštenih veterinarskih organizacija u skladu s ugovorom o povjeravanju poslova sklopljenim s Upravom za veterinarstvo nadležnog tijela.

2) Do uspostave sustava financiranja službenih kontrola, naknade propisane odredbama ovoga Pravilnika ovlaštene veterinarske organizacije naplaćuju izravno od subjekata, i to:

– naknade iz članka 4. ovoga Pravilnika do 10. u mjesecu za protekli mjesec;

– ostale naknade iz ovoga Pravilnika, nakon obavljene službene kontrole.

3) Do uspostave sustava financiranja službenih kontrola naknade propisane ovim Pravilnikom prihod su ovlaštenih veterinarskih organizacija.

4) Naknade propisane ovim Pravilnikom iskazane su bez PDV-a.

Članak 18.

Prilog I – III. tiskani su kao dodatak ovoga Pravilnika i čine njegov sastavni dio.

Članak 19.

Stupanjem na snagu ovoga Pravilnika prestaju važiti:

– Pravilnik o visini naknada za obvezne veterinarsko-zdravstvene preglede i kontrole (»Narodne novine«, broj 75/06),

– obrasci br. 13 – 22. iz Pravilnika o načinu obavljanja veterinarsko-sanitarnog pregleda i kontrole životinja prije klanja i proizvoda životinjskog podrijetla (»Narodne novine«, broj 53/91 i 111/00),

– Dodatak II. Poglavlja III. i V., Dodatak VIII. Poglavlje VI. Odjeljak B u dijelu koji se odnosi na veterinarski dokument te Dodatak XIII. Pravilnika o načinu postupanja s nusproizvodima životinjskog podrijetla koji nisu za prehranu ljudi (»Narodne novine«, broj 56/06).

Članak 20.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/09-01/35
Urbroj: 525-11-09-1
Zagreb, 25. ožujka 2009.

Ministar
mr. sc. Božidar Pankretić, v. r.

PRILOG I.

MJESEČNI OBRAČUN IZNOSA NAKNADA ZA OBAVLJENE PREGLEDE I SLUŽBENE KONTROLE

Za mjesec \_\_\_\_\_\_\_\_ 20\_\_ godine Odobreni broj objekta \_\_\_\_\_\_

Objekt: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adresa objekta \_\_\_\_\_\_\_\_\_\_\_\_\_ br. \_\_\_\_\_\_Mjesto \_\_\_\_\_\_\_\_\_\_\_

Odobrena djelatnost \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kategorija rizika objekta \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ovlaštena veterinarska organizacija \_\_\_\_\_\_\_\_\_\_\_\_\_\_\_\_\_\_\_\_\_\_\_

Ovlašteni veterinar/i \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |  |
| --- | --- | --- | --- | --- |
| Navesti vrstu/kategoriju životinja koja je pregledana u klaonici | Jedinica mjere (kom. životinja) | Jedinična cijena (kom/obrač. sat) | Ukupno iznos kn | Ukupno iznos kn sa PDV |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
| Službene kontrole – broj | Ukupni broj obračunskih sati |  |  |  |
|  |  |  |  |  |
| Ukupno  iznos kn | | |  |  |

U \_\_\_\_\_\_\_\_\_\_\_\_\_\_\_\_\_\_\_\_\_, dana \_\_\_\_\_\_\_\_\_\_\_ 20\_\_.

Odgovorna osoba veterinarske
 organizacije
 MP \_\_\_\_\_\_\_\_\_\_\_\_\_\_\_\_\_\_\_\_\_\_\_

PRILOG II.

Ovlaštena veterinarska organizacija \_\_\_\_\_\_\_\_\_\_\_\_\_\_\_\_\_\_\_\_\_\_\_

Mjesečno izvješće o veterinarskim pregledima pošiljaka hrane za životinje iz uvoza

Izvještaj za mjesec \_\_\_\_\_\_\_\_\_\_\_\_\_\_\_\_\_ 20\_\_\_ godine

|  |  |  |  |  |  |
| --- | --- | --- | --- | --- | --- |
| Hrana za životinje životinjskog podrijetla | | | | | |
| R. br. | Broj pošiljaka u mjesecu | Riblje brašno  (količina u tonama) | Mliječne zamjenice (količina u tonama) | Masti i ulja životinjskog podrijetla (količina u tonama) | Ostalo  (navedi vrstu i količinu u tonama) |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

|  |  |  |  |  |  |  |
| --- | --- | --- | --- | --- | --- | --- |
| Hrana za životinje neživotinjskog podrijetla | | | | | | |
| R. br. | Broj pošiljaka u mjesecu | Žitarice:  kukuruz, ječam, zob itd.  (količina u tonama) | Uljarice: sojine sačme i pogače, suncokretove sačme i pogače, itd.  (količina u tonama) | Dodaci hrani za životinje (količina u tonama) | Premiksi  (količina u tonama) | Krmne smjese  (količina u tonama) |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

U \_\_\_\_\_\_\_\_\_\_\_\_\_\_\_\_\_\_\_\_\_, dana \_\_\_\_\_\_\_\_\_ 20\_\_.

Odgovorna osoba veterinarske organizacije
 MP \_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRILOG III.

Redni broj izvješća \_\_\_\_\_\_\_\_\_\_\_\_\_\_\_\_\_\_\_ Kategorija rizika \_\_\_\_\_\_\_\_\_\_\_\_\_\_\_\_\_\_\_

|  |
| --- |
| IZVJEŠĆE O PROVEDENOJ SLUŽBENOJ KONTROLI |

Objekt: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Odobreni broj \_\_\_\_\_\_\_\_\_\_

Adresa objekta \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ br. \_\_\_\_\_\_Mjesto \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Županija \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ovlašteni veterinar \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ovlaštena veterinarska organizacija \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Odobrena djelatnost \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |  |
| --- | --- | --- | --- | --- |
|  | SLUŽBENE KONTROLE | sukladno | nesukladno | nije primjenjivo |
| 1 | Provjera načina praćenja KKT i evidencija |  |  |  |
| 2 | Kontrola gotovih proizvoda i uvjeta čuvanja |  |  |  |
| 3 | Provjera dobre higijenske prakse |  |  |  |
| 4 | Kontrola trgovinskih dokumenata |  |  |  |
| 5 | Provjera postupanja sukladno propisima o nusproizvodima i, ako je potrebno SRM |  |  |  |
| 6 | Provjera postupanja sukladno propisima o dobrobiti životinja |  |  |  |
| 7 | Provjera sirovine |  |  |  |
| 8 | Provjera zdravstvenih odnosno identifikacijskih oznaka |  |  |  |

OPIS NESUKLADNOSTI:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Službena kontrola započela u \_\_\_\_\_\_\_\_\_\_\_\_ sati

Službena kontrola dovršena u \_\_\_\_\_\_\_\_\_\_\_\_ sati

Potpis odgovorne osobe u objektu \_\_\_\_\_\_\_\_\_\_ Datum \_\_\_\_\_\_\_\_\_\_

Potpis i faksimil ovlaštenog veterinara \_\_\_\_\_\_\_\_\_\_\_\_\_\_\_\_\_\_\_\_

Pravilnik, NN 39/2009-895